BG Официален вестник на Европейския съюз C 141/11

Становище на Комитета на регионите относно „Нови умения за нови работни места — изпреварващо предвиждане на потребностите на пазара на труда и осигуряване на съответстващи на тях умения“

2010/C 141/03

КОМИТЕТЪТ НА РЕГИОНИТЕ

— посочва, че политическите участници (на държавно, регионално и общинско равнище) са призовани да упражнят своето влияние и да следят за премахването на негативното отражение на кризата, както и да дадат абсолютен приоритет на възможностите, които се разкриват в една икономика с ниско съдържание на въглеродни емисии и да ги насърчават чрез интегриран и устойчив подход в рамките на преразгледаната Лисабонска стратегия;

— констатира, че в хода на продължаващата икономическа криза хиляди работници в държавите от ЕС вече загубиха работните си места; с появата на нови пазари и с преместването на предприятия в страни с ниски производствени разходи това въздействие се засилва още повече. Повишаването на нивото на уменията на всички работници и съгласуването им с потребностите на пазара на труда са задължително необходими;

— е на мнение, че качественото първоначалното обучение е основа за придобиването на умения и увеличава готовността за учене през целия живот. Обществата, по-специално тези в Европейския съюз, се развиват все повече в посока на общество на знанието, като ще се увеличава търсенето на висококвалифицирани работници и повечето работни места ще се предлагат в сектора на услугите;

— обръща внимание на факта, че причинените от изменението на климата промени в посока на икономика с ниско съдържание на въглеродни емисии, както и по-нататъшното технологично развитие, по-специално в областта на ИКТ, изискват в някои случаи цялостно преструктуриране в съществуващите сектори. Такова преструктуриране означава съответни промени на пазара на труда, но едновременно с това предлага значителен потенциал за създаване на нови работни места („екологични работни места“), които често са мултидисциплинарни и изискват знания в различни области;

Докладчик : г-жа Marianne Fügl (AT/ПЕС), заместник-кмет на община Traisen

Отправен документ

Съобщение на Комисията до Европейския парламент, Съвета, Европейския икономически и социален комитет и Комитета на регионите: Нови умения за нови работни места - изпреварващо предвиждане на потребностите на пазара на труда и осигуряване на съответстващи на тях умения

COM(2008) 868 окончателен

I. ПОЛИТИЧЕСКИ ПРЕПОРЪКИ

КОМИТЕТЪТ НА РЕГИОНИТЕ

1. приветства ангажимента на Комисията във връзка със съобщението относно „Нови умения за нови работни места“;

2. отбелязва, че най-тежката финансова и икономическа криза от десетилетия насам вече предизвика криза в заетостта и социална криза, която ще се задълбочава в бъдеще и чието въздействие трябва да бъде предвидено и смекчено (1);

3. посочва, че политическите участници (на държавно, регионално и общинско равнище) са призовани да упражнят своето влияние и да следят за премахването на негативното отражение на кризата, както и да дадат абсолютен приоритет на възможностите, които се разкриват в една икономика с ниско съдържание на въглеродни емисии и да ги насърчават чрез интегриран и устойчив подход в рамките на преразгледаната Лисабонска стратегия;

4. отбелязва, че за тази цел е безусловно необходим анализ на развитието на пазара на труда на Европейския съюз през следващите години;

Бъдещи предизвикателства

5. отбелязва, че през идните години Европейският съюз и неговите 27 държави-членки ще бъдат изправени пред множество значителни предизвикателства, тъй като традиционните структури, работната култура и културата на индустриалното и информационното общество се адаптират все повече към новите практики на обществото на знанието и иновациите, в които навременното предвиждане на събитията е ключов фактор;

6. констатира, че в хода на продължаващата икономическа криза хиляди работници в държавите от ЕС вече загубиха работните си места; с появата на нови пазари и с преместването на предприятия в страни с ниски производствени разходи това въздействие се засилва още повече. Повишаването на нивото на уменията на всички работници и съгласуването им с потребностите на пазара на труда са задължително необходими;

7. е на мнение, че качественото първоначалното обучение е основа за придобиването на умения и увеличава готовността за учене през целия живот. Обществата, по-специално тези в Европейския съюз, се развиват все повече в посока на общество на знанието, като ще се увеличава търсенето на висококвалифицирани работници и повечето работни места ще се предлагат в сектора на услугите;

8. е на мнение, че е необходимо също така да бъдат отчетени в по-голяма степен демографските промени и застаряването на населението;

9. обръща внимание на факта, че причинените от изменението на климата промени в посока на икономика с ниско съдържание на въглеродни емисии, както и по-нататъшното технологично развитие, по-специално в областта на ИКТ, изискват в някои случаи цялостно преструктуриране в съществуващите сектори. Такова преструктуриране означава съответни промени на пазара на труда, но едновременно с това предлага значителен потенциал за създаване на нови работни места („екологични работни места“), които често са мултидисциплинарни и изискват знания в много области;

10. посочва, че всички тези промени се отразяват върху работниците, пазара на труда и предприятията;

11. предлага да се определят дългосрочни конкретни мерки, насочени към радикални и тясно сътрудничество в областта на научноизследователската дейност, образованието и иновациите (т.нар. „триъгълник на знанието“), подкрепяно чрез сътрудничество на равнище Европейски съюз за обмен на опит и разработване на подходящи решения;

Ролята на общините и регионите

12. счита, че общините и регионите играят важна роля за постигането на посочените в съобщението на Комисията цели;

13. приветства факта, че в съобщението изрично се признава разнообразието на квалификационните нужди и на пазарите на труда на регионално равнище. Освен това общините и регионите са основните доставчици на услуги в областта на основното и средното образование; в тях чрез първоначалното обучение се изгражда основата за по-нататъшни умения. Необходимите за мобилността и обучението рамкови условия като транспортни връзки, детски заведения и образователни институции често са в сферата на правомощията на местните и регионалните власти;

14. е на мнение, че професионалната мобилност, включително и трансграничната професионална мобилност, е предпоставка за това да съществува по-голяма свобода на избор и повече хора да намерят нови и по-добри работни места;

15. счита, че по-интензивното включване на общините и регионите чрез засилено регионално сътрудничество на всички заинтересовани групи, анализът на регионалните пазари на труда, както и оценката на бъдещите изисквания за качество са абсолютно необходими за слаби в структурно отношение селски райони, райони, застрашени от миграция и в най-отдалечените региони. Използването на познанията и опита на местните и регионалните власти е абсолютно необходимо и за формулирането на отговори на предизвикателствата от страна на Европейския съюз;

16. се застъпва за по-ефикасно оползотворяване на финансовите средства от Европейския социален фонд (ЕСФ) за нуждите на местните и регионалните власти. По този начин може да се гарантира, че местните и регионалните власти ще имат възможност да получават бързо и пряко необходимите средства, както и да координират по-добре тяхното използване;

Промени на пазара на труда

17. подчертава, че пазарът на труда – както в отделните държави-членки, така и в Европейския съюз като цяло – се сблъсква с различни процеси на развитие;

18. отбелязва, че днес почти няма работници, които през целия си живот да са работили на едно и също работно място. Едно проучване от 2005 г. показа, че в досегашния си трудов живот работниците вече са работили средно на четири работни места (2). Много работници са засегнати от сменящите се периоди на работа и безработица, а несигурната заетост се среща все по-често. Ето защо Комитетът призовава за намиране на съобразен с работниците баланс между основната необходимост от социална сигурност, от една страна, и изискването за гъвкавост на пазара на труда, от друга страна (в съответствие с понятието за „гъвкавост и сигурност“);

19. е на мнение, че в днешния трудов живот професионалната мобилност играе важна роля, като особено по-младите, висококвалифицирани работници са готови да приемат нови професионални предизвикателства. Смята се, че гъвкавите по отношение на професията и местоработата хора са по-способни да се адаптират към нови ситуации и по този начин да придобиват нови умения;

20. посочва, че застаряването на населението напредва с бързи темпове, а до 2030 г. работната сила в Европейския съюз може да намалее с почти 20 милиона души (3). Ето защо работниците трябва още сега да получат достатъчно умения, за да могат да отговорят на изискванията на бъдещия пазар на труда. Трябва да се гарантира достъпът до образование и обучение. Заедно с това са необходими интелигентни системи за управление на миграцията, които да отчитат нуждите на отделния гражданин, на приемащите страни и страните на произход;

21. обръща внимание на факта, че през следващото десетилетие следва да се очаква засилено търсене на висококвалифицирана и адаптивна работна ръка с най-различни умения (не само технически, но и социални и културни, като например умения за комуникация, умения за разрешаване на конфликти и др.). Все повече се сближават изискванията, които се поставят към работниците, извършващи т.нар. „нискоквалифициран“ или „средноквалифициран“ труд. Като цяло за тези дейности се изисква все по-висока квалификация, а търсенето на работа, свързана с по-ниска квалификация намалява. Едновременно с това се повишава нивото на възнагражденията за висококвалифициран труд и намалява нивото на възнагражденията за по-нискоквалифициран труд. В отговор на тази поляризация между видовете работни места политиката по отношение на заплатите следва да се ориентира по производителността, за да се предотврати възникването на сектори с ниско ниво на заплащане. Трябва да се предприемат усилия – чрез съответни мерки за квалификация – на хората да се предложат истински възможности за мобилност;

Предвиждане на бъдещи умения

22. призовава държавите-членки да разработят прозрачни инструменти за прогнозиране и предвиждане, с помощта на които да се стимулира създаването на нови работни места, изискващи сериозни познания, както и обучение, съответстващо на уменията, необходими на пазара на труда;

23. препоръчва използването както на количествени, така и на качествени мерки, за да може да се гарантира надеждността и ефикасността на подобни инструменти за прогнозиране. По този начин могат да се направят надеждни прогнози за това какви работници и съответно какви умения ще се търсят на бъдещия пазар на труда;

24. е на мнение, че за да могат да бъдат конкурентоспособни на пазара на труда, работниците трябва най-вече да са гъвкави, да могат да реагират на неочаквани промени и да имат добри умения за комуникация (4). Същевременно рамковите условия следва да са определени по такъв начин, че гъвкавостта да не бъде едностранно в ущърб на работниците, т.е. публичните органи на различни равнища, както и социалните партньори трябва съвместно да разработят идеи как необходимостта от социална сигурност може да се съчетае с изискванията на пазара на труда за гъвкавост. При това следва също да се има предвид, че в рамките на вътрешния пазар на ЕС не бива да се насърчава конкуренция на основата на най-ниските стандарти;

25. призовава да се засили сътрудничеството между предприятия, образователни институции, центрове за професионално обучение, общини, региони и организации, представляващи интересите на различни групи в тази област. Преди всичко трябва да се насърчава сътрудничеството между предприятия, центрове за професионално обучение и образователни институции, за да се създадат партньорства за изпълнение на изискванията по отношение на квалификацията в средносрочен план. Освен това важна информация би могла да се получи с помощта на качествени проучвания за очакванията на работодателите към студентите и висшистите;

26. подкрепя позицията на Комисията, че допълнителната информация за положението в държавите-членки на ЕС е задължителна предпоставка за намиране на адекватен политически отговор на предизвикателствата;

27. призовава Европейската комисия да продължи и да засили сътрудничеството със Cedefop (Европейски център за развитие на професионалното обучение) и прилагането на резултатите от неговите изследвания, за да се гарантира навременното определяне и подробно прогнозиране на потребностите на пазара на труда от нови умения;

28. посочва, че при събирането и използването на тази информация трябва да се отчитат регионалните различия. Само по този начин е възможно да се предприемат конкретни мерки, съобразени с отделните региони в различните държави-членки на ЕС;

Значение на образованието и обучението

29. отбелязва, че работната сила, необходима за бъдещия пазар на труда, трябва да получи нужните умения. Ето защо образованието и професионалното обучение на работниците са от голямо значение. Университетите, другите образователни институции и центровете за професионално обучение трябва да признаят уменията, от които се нуждаят работещите, и тяхното преподаване за също толкова важна задача, колкото и общото училищно образование на децата и младежите;

30. посочва, че е необходимо да се планират и прилагат подходящи стратегии и политически мерки, за да се засили ученето през целия живот и да се повиши гъвкавостта и сигурността в областта на заетостта;

31. подчертава, че още отсега трябва да се запазят съществуващите работни места и да се инвестира в тях. Затова предприятията имат отговорността да предлагат на работниците възможности за образование и професионално обучение в рамките на предприятието. Обучението повишава производителността и икономическия растеж. Във връзка с това е необходимо Европейският съюз и държавите-членки чрез координиран подход да създадат стимули също и за предприятията и да насърчават обучението;

32. е на мнение, че още с Болонския и Копенхагенския процес бяха предприети важни стъпки в областта на Европейското пространство за образование. Тъй като в бъдеще на пазара на труда в Европейския съюз ще се търсят повече умения, за професионалната мобилност на работниците е важно по-доброто признаване на степените на обучение и образование в отделните държави-членки;

33. посочва, че до 2020 г. се очаква делът на работните места, които изискват високо ниво на образование да се повиши от 25,1 % на 31,3 % (5). От друга страна, трябва да се противодейства на опасността от свръхпредлагане на висококвалифицирана работна ръка. Ето защо, наред с необходимото повишаване на квалификацията, трябва навреме да бъде установено какви умения се изискват на пазара на труда, за да може и да се осигурят достатъчен брой такива висококвалифицирани работни места с цел постигане на равновесие между предлагането и търсенето;

34. е на мнение, че прилагането на Европейската квалификационна рамка следва да засили прозрачността на квалификациите, да улесни достъпа до професионално обучение и съответно да насърчи гъвкавостта и мобилността на работниците. При това мобилността трябва да се разбира не само като мобилност между различни предприятия, но също и най-вече като мобилност в рамките на предприятията;

35. напомня, че трябва да се намерят възможности за признаване на обучението и на лица, които не са граждани на ЕС, както и съответно на мигранти, за да не се губят съществуващи и внесени умения. Във връзка с това голямо значение има сътрудничеството на международно равнище (например със страните на произход на мигрантите в борбата с изтичането на мозъци);

36. призовава преподаването на умения да започне още в най-ранна детска възраст, тъй като готовността за учене през целия живот се насърчава най-вече чрез първоначалното обучение. В този период от живота децата най-бързо и най-лесно придобиват нови умения;

37. е на мнение, че чрез сътрудничеството между предприятията и образователните институции, включително центровете за професионално обучение, може да се постигне по-добро съответствие между необходимите квалификации и умения и предлаганите работни места, като се разработи и приложи програма за електронни умения на равнище ЕС, която да може да бъде адаптирана към различните нужди и условия на местно и регионално равнище. Стажовете и дните на отворените врати позволяват предаването на допълнителни умения и дават представа за света на труда;

38. счита за целесъобразно да се обмисли изготвянето на Харта на Европейския съюз за стажовете. По този начин на младежите биха могли да се предоставят по-големи права при натрупването и признаването на трудов опит, както и да се улесни навлизането им в професионалния живот;

Социално сближаване

39. е на мнение, че би следвало също и на равнище ЕС да се обърне по-голямо внимание на качеството на труда като цяло. Във връзка с това трябва да се напомни, че от 2008 г. насам осигуряването на достоен труд е част от Целите на хилядолетието за развитие на ООН;

40. подчертава, че растежът и заетостта не са достатъчни, за да изведат Европейския съюз на пътя към икономическо възстановяване. Освен това трябва да се разработят съпътстващи мерки за насърчаване на социалното сближаване;

41. напомня, че на онези лица, които поради своите интереси и физически или интелектуални възможности не отговарят на изискванията на пазара за висококвалифициран труд, трябва да се гарантира достъп до пазара на труда чрез програми за стимулиране и подкрепа за намиране на работа и, ако е необходимо, да им се осигури достатъчен доход или, за онези държави-членки в които съществува съответното законодателство, определената от него минимална работна заплата;

42. призовава да бъде засилено равнопоставеното участие на жените и мъжете на пазара на труда, като се премахнат всички препятствия, които са пречка за него; един от основните елементи в това отношение е премахването на все още съществуващите разлики в заплащането на труда между жените и мъжете;

43. напомня, че поради застаряването на населението следва да се очаква увеличаване на търсенето на работна ръка, а с това – и на възможностите за заетост. Ето защо са важни съответните мерки за квалификация и засиленото сътрудничество на равнище Европейски съюз, за да може да се компенсира евентуален дисбаланс в предлагането и търсенето в рамките на ЕС;

44. предлага насърчаването на форми на заетост с гъвкаво работно време, които са пригодени към способностите и здравословното състояние на по-възрастните работници. По този начин би могло да се осъществи оставането на пазара на труда на преди всичко възрастни работници до достигане до пенсионна възраст;

45. е на мнение, че благодарение на сътрудничеството между местните и регионалните власти и предприятията и образователните институции, включително центровете за професионално обучение, вече можаха да бъдат приложени успешни модели за обучение, признаване на трудовия опит, разширяване на уменията и възможности за заетост. Би било похвално да се обобщят и публикуват подобни модели за най-добри практики; Наред с това следва да се направят съществени инвестиции за разпространение на най-добрите практики, така че те да могат да се превърнат в концепции, методи за преподаване и учене, професионално обучение, чрез които необходимите за трудовия живот умения могат да се развиват посредством малки допълнителни разходи за общините (широкомащабно персонализиране на употребата на ИКТ);

46. отбелязва, че ще е необходимо адаптиране на съществуващите финансови инструменти (ЕСФ, ЕФРР), за да може ефикасно да се отговори на променящите се условия на пазара на труда.

Брюксел, 3 декември 2009 г. Председател на Комитета на регионите Luc VAN DEN BRANDE

(1) Според пролетната прогноза на Европейската комисия от 4 май 2009 г. през 2010 г. в ЕС се очаква увеличаване на процента на безработицата до 11 %. Както в ЕС, така и в еврозоната, заетостта вероятно ще намалее с 2,5 % през тази година и с още 1,5 % през 2010 г., което съответства на загубата на около 8,5 милиона работни места за двете години. За сравнение, през периода 2006-2008 г. бяха създадени почти 9,5 милиона работни места. http://europa.eu/rapid/pressReleasesAction.do?reference=IP/09/693&format=HTML&aged=0&language=DE&guiLanguage=en

(2) Проучване Евробарометър 64.1 относно географската мобилност и мобилността на пазара на труда – септември 2005 г.

(3) Съвет на Европейския съюз, съвместно становище на EMCO и SPC относно активното остаряване 9269/07, май 2007 г.

(4) Origins and Consequences of Changes in Labour Market Skill Needs. Considerations from a European Perspective. (Причини и последици от промените в потребностите от умения на пазара на труда. Разсъждения от европейска перспектива.) Аналитичен доклад на Европейската комисия, подготвен от Европейската мрежа на експертите в областта на икономиката на образованието (EENEE), www.education-economics.org, стр. 25.

(5) СOM(2008) 868 окончателен, стр. 9.